
Draga deco,

Ova knjiga je posvećena divljim guskama, čudesnim pticama koje svake jeseni kreću na dalek put ka toplim krajevima Afrike. Zamislite njihovu hrabrost i snagu dok preleću kontinente, prelazeći hiljade kilometara kroz vetrove i oluje, sve u potrazi za boljim mestom za život.

Divlje guske su pravi simbol slobode i upornosti. One nam pokazuju koliko je važno imati ciljeve i hrabro ih slediti, bez obzira na prepreke na koje možemo naići. Njihove migracije su jedno od najvećih čuda prirode, a njihovo zajedništvo i timski rad su nešto od čega svi možemo mnogo naučiti.

Na Ludaškom jezeru, ove predivne ptice nalaze mir i hranu tokom svojih putovanja. Jezero postaje živo i veselo mesto kada stignu guske, donoseći sa sobom priče iz dalekih krajeva. Njihov dolazak je prava svetkovina prirode, a mi smo sretni što možemo biti svedoci tog spektakla.

Divlje guske nas uče i o važnosti očuvanja prirode. Njihova putovanja zavise od zdravih staništa duž njihovih ruta, a Ludaško jezero je jedno od tih ključnih mesta. Na nama je da brinemo o ovim divnim stvorenjima i njihovim domovima, kako bi i buduće generacije mogle uživati u čaroliji koju donose.

Ludaško jezero je dragulj prirode koji se nalazi na severu Vojvodine. Ovo čarobno mesto nije samo prelepo, već je i dom mnogim vrstama ptica koje ga biraju kao svoje utočište.

Ludaško jezero je poznato po svojoj neverovatnoj biološkoj raznolikosti. Ovde možete videti preko 250 različitih vrsta ptica, od kojih su mnoge retke i ugrožene. Ptice kao što su belorepani, siva čaplja, veliki kormoran i, naravno, naše divlje guske, samo su neke od čarobnih stanovnika ovog područja.

Ali, nije samo priroda ono što čini ovo mesto posebnim. Ludaško jezero je i mesto gde možemo naučiti mnogo o očuvanju prirode i važnosti zaštite naših prirodnih bogatstava. Svaka ptica, svaki cvet i svaka kap vode su deo jednog velikog, prelepog ekosistema koji zajedno čine ovu planetu našim domom.

Dok čitate ovu knjigu, nadamo se da ćete se osećati inspirisano njihovim pričama i možda, baš kao divlje guske, poželeti da istražujete svet oko sebe sa radoznalošću i ljubavlju prema prirodi.

Uživajte u čitanju i istraživanju!

S‘ ljubavlju,

Susanna Dauti Stark

Dole u  savani, trava je zlatna, 

Divljač skakuće na sve strane a priroda je bajna.

Od zore do mraka, savana je živa, 

Ovde u srcu Afrike, gde pase antilopa bojažljiva.

Lavlja rika se prostire dolinom, tog ponosnog kralj savane, 

njegov glas ječi i odjekuje sve dok ne svane. 

Slonovi marširaju s‘ gracioznošću i snagom, 

u potrazi za zelenim blagom.

Gepard juri, nema mu premca, 

Kroz visoku travu do vodenog zdenca. 

Zebre pasu obučene u pruge a iznad divljine prostrle se duge.

Zov savane je simfonija života, 

kud’god da kreneš zadivljujuća lepota.

Ispod akacije u večernjem sjaju, 

pod bojama zalaska sunca, dramatične predstave ne prestaju. 

Ko ovde nije bio, ne zna šta je lepota,

sve je tako uzbudljivo i mistično, u toj savani prepunoj života!

Kroz suvu trsku vijuga prolećni vetar a onda konačno oslobodjen šipražja jurne preko površine plitkog jezera. Trska još uvek treperi i poziva svojim zvucima na sanjarenje iako je vetar već stigao u vinograde na drugu stranu obale gde se poigrava sa čvornovatim čokotima. Na samoj obali Ludaša beli se kućerak od nabijanice ušuškan izmedju bagremovih stabala i žubnja zove. Već iz daljine sa uskog i vijugavog, makadamskog puta nazire se visoki djeram. Taj kućerak pokriven trskom sa Ludaša, okružen je poljima kukuruza i suncokreta sa tri strane i trščanom obalom sa četvrte. To je salaš koji nosi neobično ime Odonata. To ime je dobio vilinim konjićima kojih ovde ima u tušta i tma pa saleću svakog putnika namernika čim se približi. Na salašu Odonata nema baš nešto mnogo čeljadi ali zato ima mnogo stoke i živine. Iako se čini da je na kraju sveta, skriven od ljudi i gradske vreve, život na njemu nikada nije dosadan. Već sa prvim jutarnjim zracima ustaje gazda Ivan da nahrani svoju stoku a sa njime i njegova supruga Anica.  Kao i svakog jutra, Ivan je pripremio prekrupu iza čardaka pa se uputio sa prepunom limenom kantom ka štali. Nije redovno ni stigao do štale kada sa Ludaša odjekne pucanj. On zastade iznenadjen pa podiže šaku tik iznad očiju kako bi zaštitio pogled od jarkog izlazećeg sunca. Ubrzo se začu još jedan pucanj a onda krici na stotine ptica koje su se vinule iz svojih zaklona gore u nebo. Jato sitnih ptica se raspršilo iznad same vode pa tu kružiše poput roja insekata dok se velike vinuše nebu pod oblake.

Iz kuće istrči Andrija pa oblačeći svoj crni kaputić dovikne ocu: "Tata, ko to puca tako rano?"

"Ne znam sine. Lov je zabranjen dok se ptice legu."

Nije to redovno ni izgovorio kad' odjekne treći pucanj a jedna od ptica se stropošta sa neba kao tane.

On se malo bolje zagleda u tom pravcu pa spazi tamnu priliku kako ganca po vodi sa lovačkom puškom u ruci. Lovac se približi gnezdu pa tu zatekne ženku koja se nije pomerala sa mesta. Čim ga je primetila, guska izvije svoj dugi smedji vrat pa zašišti ka njemu preteći otvorenog ždrela. Iako joj se strah oslikavao u očima ona ipak nije napuštala svoje mesto. 

[image: ]U nadi da će oterati uljeza od svojih mladunčadi ona raširi svoja raskošna krila pa stade njima lepršati i gakati.

Lovca nije nimalo dojmila njena odvažnost već hladnokrvno podigne pušku i bez razmišljanja povuče okidač. Prasak odjekne dolinom a tane pogodi pticu pravo u grudi. Uplašena četiri guščeta poskakaše iz gnezda pravo u vodu pa se za tili čas izgubiše iza guste trske. Ranjena guska ostade sama u gnezdu ne silazeći sa onog jednog neizlegnutog jajeta. Oči je uprla u gusana koji je ležao nepomično u vodi nadomak nje a iz grla joj izlaziše prigušeni krici koji su postajali sve tiši i tiši dok na posletku sasvim ne utihnuše. Lovac je još jednom snažno mune kundakom u grudi pa uveren da je mrtva izadje iz vode psujući i negodujući. Tri jazavičara omamljena krvlju ptice počeše skakati po vodi i lajati. Najradije bi izvukli obe ptice na obalu ali ih gazda dozove oštrim zviždukom koji nije trpio pogovora. Ovi behu potpuno zbunjeni pa skakutaše tamo amo u vodi do gležnjeva, razdraženi mirisom krvi i lovačkim instinktom ali na posletku ipak spustiše repove pa se okrenuše i potrčaše za njim.

"Ovo je već prevršilo svaku meru. Idem da vidim šta se dešava a ti idi da naraniš stoku.", reče paor Ivan pa pruži sinu kantu sa prekrupom. On namesti šešir i zakopča prsluk pa zvizne tolikom jačinom da se zvižduk mogao čuti do sledećeg salaša. Iza kuće iskrsne čupavi madjarski pumi pa zalaja veselo sustigavši gazdu.

"Bećar, idemo!", pa se potapša po butini da dozove psa k'sebi.

Dok su gazili preko preoranih njiva sustiže ih zadihani dečak.

"A šta je derane sa stokom?", upita ga otac ne skidajući pogled sa šipražja.

"Na brzinu sam ih sve naranio jer hoću i ja da vidim šta se desilo.", odgovori mu dečak gazeći krupnim koracima u crnim gumenim bakandžama preko nedavno preorane oranice. Hodali su tako desetak minuta dok nisu stigli na ono isto mesto gde je Ivan pretpostavljao da će naći mrtve ptice. Nadaleko i naširoko nije bilo nigde žive duše. Čak se ni ptice nisu usudjivale da se vrate do svojih gnezda.

Ivanu se učinilo da je spazio nešto u trsci pa zagazi u vodu do kolena. Probijao se izmedju suvih i oštrih listova trske pokušavajući da sebi otvori prolaz. Glave mrkih bambusa su se već pomalo naherile u stranu, valjda ih je snežni teret posle duge zime iskrivio. Skoro na kraju šipražja Ivan spazi divlju gusku kako beživotno leži. Rukama raskrči visoku travu pa pohita kroz vodu koliko je to bilo moguće. 

"Prokletnik! Nije ih čak ni sklonio već ih je ostavio ovde da ih druge guske zateknu. Kakav je to gad!", mrmljao je ljutito sebi u bradu.

Ivan zgrabi ovećeg gusana za vrat pa krene napolje sa njim iz vode ali zastade na pola puta čim primeti još jednu gusku koja je nepomično ležala opružena preko gnezda. Nakon samo tri koraka propadne u vodu nešto više od pojasa. Gnezdo je bilo dobro skriveno i sa obale gotovo neprimetno. On podiže gusku sa namerom da je skloni dok se ostale ptice nisu vratile kad' ispod  nje u gnezdu ugleda pregršt raštrkanog perja, izlomljene ljuske i jedno čitavo jaje. 

"Hm, vidi ti ovo! Četiri guščeta se već izleglo samo je još ovo jedno ostalo.", reče više sam za sebe pa osmotri belo jaje prepuno sivih i bež pegica a onda ga nakon kratkog razmišljanja strpa u džep. Bećar stade lajati ugledavši gazdu sa guskom u ruci ali ga ovaj odmah stade smirivati.

"Tata ko je to bio? Ko je ubio te jadne guske?", prozbori dečak tihim gotovo preplašenim glasom.

Ivan se okrenu a pogled mu sklizne ka Šupljaku i njivama obraslim ozimom pšenicom.

"To je mogao biti samo Djuro! Pretpostavljam da su se guske okomile na njegovo žito."

"Ali on nema na to pravo? Jel' tako tata?"

"Naravno da nema! Ali takvi su ti sine svi imućni paori. Čim se uplaše da će im nešto ugroziti prinose, njima padne mrak na oči. Znao je on dobro da divlje guske nisko lete ranom zorom. Onda ih je najlakše uloviti. Došao je sa namerom da ustreli koju. ", odgovori on sinu dok mu je ogorčenje izbijalo iz očiju.

"A što ih bar nije uzeo i sklonio nego ih je ostavio ovde na nemilost lisicama?", upita ga dečak preskačući brežuljke na preoranoj oranici kako bi sustigao oca.

"To je uradio namerno da zaplaši ostale ptice. Guske su pametna stvorenja, one razumeju više no što ti možeš i zamisliti."

Andrija se rastuži zbog tolike okrutnosti komšije Djure. I do sada ga nije posebno voleo ali ga od današanjeg dana nije mogao ni smisliti.

"Odakle mu pravo da se tako okrutno ponaša? I guske su živa bića! I one moraju nešto da jedu. A šta ćemo sada sa tim jednim jajetom?", konačno ga Andrija sustiže pa ga poče vući za džep i viriti u njega.

"Stavićemo ga pod našu gusku jer mu treba toplina da se izlegne. Njoj je baš svejedno hoće li sedeti na pet ili šest jaja a ako ga ostavimo ovde onda je to za gušče sigurna smrt. Majka mu je mrtva i nema više ko da se brine o njemu."

Dečak bi zadovoljan što će spasiti bar to jedno nerodjeno ptiče pa pomisli kako je sretan što njegov otac ima veliko srce za životinje. Za sve životinje a ne samo za one sa salaša.

Nisu valjano ni stigli kad' starica izadje pred vrata: "Di ste bili Ivice? Kanda se čuo neki pucanj, jel' se šta desilo?", upita ga ona zabrinuto.

"Ništa nije majko samo se Djuro izgleda opet mašio puške. Posle fruštuka ću svratiti da udivanim s'njim da to tako dalje ne idje."

"Eh, sinko moj! I ti si našo' u kojoj ćeš se crkvi moliti. Ko' da sa tim djilkošem Djurom možeš bilo šta dogovoriti. Znaš dobro da je uvik nabaždaren, još ćeš ti ni kriv ni dužan izvuć' deblji kraj.", pokuša majka Marija da ga odvrati od nakane.

"Ta nije valjda pijan ranom zorom? Nije još ni jutro redovno svanilo.", odgovori Ivan kao i obično tražeći u ljudima dobro.

"Ha, ko' da doba dana njemu štogod znači. Il' bilo jutro ranom zorom il' podne, on uvik ima pored sebe svoju pletenu flašu sa rakijom. 

A kad' mu se čaša isprazni a on uvik nanovo nalije. Tako se bar divani po selu.", uzvrati mu ona pa slegne ramenima dok je pritezala krajeve crne marame ispod brade.

"Volio bi samo znati kad' si ti zadnji put bila u selu? Ima valjda već nekih deset godina ili više. A opet uvik sve znadeš, pitam se samo otkalen?", zavrti Ivan glavu s'nevericom.

"Ma zna ti ona uvik sve Ivice moj. Ti i ja još nismo ni ustali a ona već ima sve informacije. Naidju tu ova i ona komšinica dok mi radimo na njivi a od kada su u upotrebi ovi mobilni telefoni! Bože mi oprosti, divanidu još i noćom.", stade snaja ismevati svekrvu.

Andrija udje unutra za ocem pa sedne za sto na koji je ovaj spustio gusku.

"Šta ćeš sada sa tim guskama?", upita ga žena.

"Šta ću? Pokopaću ih čim popijem kafu. A ovo jaje eto ti ga pa ga metni ispod Jule, nek' se legu svi zajedno."

Anica, okrugla i rumena ženica prihvati oveće jaje iz njegove od rada ogrubele ruke pa ga odnese direktno u kokošarnik. Dečak navuče šešir na glavu pa potrči za njom da se uveri šta će biti sa jajetom. 

U kokošarniku je bilo neobično toplo i zagušljivo. Svuda je bila razbacana slama a u istoj prostoriji su imali svoje mesto guske, kokoške, morke i po koja ćurka. Sa namerom da odvara gusku iz gnezda ona prospe nešto kukuruza pred nju pa poviče: "Biri biri Jule naša! Biri biri!" Guska izvi svoj dugi beli vrat pa se stade gegati ka razbacanom kukuruzu. Dok je ova čeprkala po zrnevlju Anica ugrabi priliku pa ugura ono veliko jaje izmedju ostalih. Prebaci preko njega nekoliko perceta pa otare ruke o kecelju a onda se udalji za svojim poslom. Andrija se povuče u najdalji kut pa odatle stade da posmatrati šta će se dalje desiti. 

"Da li je mama uspela da zavara Julu?", pitao se pa nije hteo ni da mrdne dok se ne uveri da će guščetu biti dobro. Čim se najela i napila, guska se dogega nazad do svog gnezda. Kao da je osetila podvalu ona kljunom pogura jaje pa ga prevrne nekoliko puta. 

Zureći svojim okruglim očima u njega činilo se kao da se koleba ali se ipak naposletku popne i sede na sva jaja kao da je sve u najboljem redu. Andrija joj pridje zadovoljan pa poče da je češka po glavi: "Dobra moja Jule! Ti si dobra mama, eto ti još jednog guščeta!"

Dečak zatvori za sobom teška, daščana vrata pa virne još jednom kroz rupu na godovima, tek za svaki slučaj. 

Čim je seo za pripremljen sto on otpije gutljaj gustog mleka pa upita: "Tata a šta je sa ona četiri preostala guščeta što su se već izlegla?"

Ivica odseče parče šunke i crvenog luka pa odgovori sinu dok je mazao kajmak na crni hleb: "Oni su sigurno preživeli. Već nakon par dana guščići mogu samostalno da plivaju i traže sebi hranu. Jedna od odraslih gusaka je zasigurno preuzela brigu o njima. Divlje guske su društvena bića i odlično su organizovane."

"Mogo bi i ti štogod od njih naučit' pa da si bolje organizovan. Neki dan sam zapela i skoro ruku izlomila jer si sve ostavio razbacano u šupi.", požali se majka Marija dok je pokušavala da izgrize čvarak sa onih par preostalih zuba. Anica se zakikoće pa dolije sebi u šolju još mirisne crne kafe.

"A šta si ti majko radila kod mene u šupi? Zar ti nisam već stotinu puta kazivao da ne idješ tamo jer ćeš se još povredit'. Džaba divanio tebi il' zidu isto ti je!", požali se paor. 

Baka samo slegne ramenima pa pogura čvor svoje crne marame ka grkljanu. Prolazili su dani a na salašu je bivalo sve zelenije i zelenije. Žito i kukuruz su bivali sve višlji a stoka se sve duže zadržavala napolju na suncu. Svakog dana posle škole Andrija bi prvo svraćao u štalu znatiželjan da li se gušče već izleglo. Medjutim Jula je sedela strpljivo na jajima sve do samog uskrsa. A onda baš na veliki petak izlegoše se pet malih guščića ali samo onih Julinih. Ono podmetnuto šesto jaje kao da je još uvek oklevalo. Pošto su se tri naredna dana slavila kao veliki praznici, nije se smelo ništa po kući i okućnici raditi već samo ono što je bilo nužno ili povezano sa slavljem. Čitava kuća je mirisala na kuvanu šunku, jaja i na tople lakumiće. Niko u selu nije znao bolje pripraviti od Anice te mirisne kolače savijene u pletenicu. Nekada davno ih je i stara majka znala nedeljom umesiti ali od kada je imala snaju sve je to njoj prepustila. Kud' god bi se okrenuo moglo se videti da predstoje veliki praznici. Majka je izmetnula sav svoj šlingeraj i vezene čipke pa su onako uštirkane i opeglane davale dodatni praznični sjaj.

"Nek' se vidi da je ovo gazdinska kuća.", govorila bi starica.

Vaze su bile prepune lala i narcisa a sa prutova cica maca su visila šarena jaja. Voleo je Andrija taj praznik jer je sve mirisalo na torte i kolače, na kuvane kobasice i na hren. Za posluženje je napravila Anica prave domaće pogačice sa sirom, kiflice, pite i prisnac za predjelo. A onda ako bi nekome još ostalo dovoljno mesta u stomaku mogao je probati jagnjetinu sa ruzmarinom i medom i mladu junetinu ispod sača. Posle malog odmora stizala bi kafa i uz nju krempite, ludlab i razno razne torte. Ta nije valjda svaki dan bio uskrs, trebalo je goste domaćinski dočekati. Kada ga niko ne bi video odlazio bi Andrija krišom do špajza da tamo oliže kremu sa krajeva torte ali tako da majka ne primeti kako ga ne bi ružila. Sa tortama se uvek čekalo do same uskršnje nedelje pa se načimala tek sa gostima koji bi naišli da čestitaju. A sada kada je toliko iščekivao to maleno gušče, voleo je Andrija taj praznik još i više. Svaki čas je trčkarao iz letnje kuhinje u štalu kako bi proverio da li se jaje slučajno izleglo. Svesna da se nisu svi guščići izlegli, Jula bi silazila sa gnezda tek da nešto pojede i da se napoji vodom pa bi se potom vraćala i strpljivo čekala da se i ono poslednje izlegne.  Guščići su bili neizmerno slatki sa onim svojim zlatnim paperjem koje je više sličilo dlaci no perju. Već u nedelju na sam uskrs trčkarali su sa ostalim guščićima po živinarniku pokušavajući da samostalno piju vodu. Ništa nije bilo smešnije od toga. Penjali bi se na keramičku posudu sa šest rupa pa su istovremeno neko kljunom a neko nogom završavali u njoj. Andrija je jedva iščekao da se vrate sa praznične mise iz crkve ali šta je mogao, da nije išao baka mu to nikada u životu ne bi oprostila. Mama ga je morala bukvalno izvući iz živinarnika kako bi ga odvukla u crkvu.

"Dobro sine doklen ćeš tu drežditi? Zna Jula šta triba da radi i bez tebe. Nije joj to ni prvo ni poslednje gušče."

Zbog jedne obične guske da ne poseti božiju kuću na takav dan, to bi za staru majku bio nezamisliv greh. Samo zbog toga je svo vreme bio kao na trnju i to već od onog trenutka kada je Ivan upregnuo konje u kočije. Nikada mu nije bilo dosadnije slušati popa dok je jednolično propovedao. Čim su konji zastali pred kućom on je bukvalno sleteo sa kočije i odjurio pravo u štalu. Dobro da nije noge izlomio. Ali Jula je i dalje nepomično sedela na jajetu i čekala. On je rešio da joj prekrati vreme da nije tako usamljena pa je seo pored nje i sladio se čokoladnom tortom koju je doneo na maminom svečanom servisu. Dobro da je šlog nije strefio kada je sutradan našla usred slame u štali Herendi porecelan iz sopstvenog štafira.

––––––––

A onda baš na vodeni ponedeljak ispililo se i poslednje gušče. Bio je to gusan nešto krupniji od svoje braće i perja sivkaste boje. Presretan što su ga uspeli sačuvati od sigurne smrti i što se napokon izlegao, on ga uze obema rukama pa otrči sav uzbudjen do bake.

"Majko, vidi kako je lep. Vidi ga kako je krupan.", divio se dečak ne ispuštajući gušče iz ruku.

Majka Marija spusti na kratko pogled sa svog pletiva pa zavrne nosem: "Lep? Ne bi' baš mogla kasti da je lep. Baš je neke čudne boje. Nekako je šućmurast!"

"Šućmurast?", začudi se Andrija.

"Ma da! Kakva je ta boja, kako da ti objasnim?“

A onda nakon kratkog razmišljanja kao da joj nešto sine osmehne se i vikne: „Mišprdifarba!", uzvrati ona.

"Mišprdifarba?", ponovi za njom Andrija pa se gotovo zagrcne od smeha.

"Ma kakva ti je to farba? Ja još nikada nisam čuo za tu tvoju mišprdifarba boju."

"Ako ti nisi čuo to još uvek ne znači da ta farba ne postoji.", odgovori mu baka samouvereno.

"To si ti upravo sad' izmislila.", uzvrati joj unuk ubedljivo.

"Ma nisam kad ti kažem, ima takva boja.", ostade ona pri svome.

"Od kada idem u školu još nikada nisam čuo za tu boju. Znate učiteljice imate tako lepu haljinu. Tako je lepe, mišprdifarba boje.", stade je ismevati pa prilegne sa guščetom na kauč.

U tom udje Anica unutra pa ih zateče u raspravi: "Andrija, odmah da si odno' to jadno gušče nazad kod njegove matere. Sad će svaki čas doć' polivači pa da ih dočekamo kako to dolikuje. Majko vidim da ste se nacifrali ali skinite tu crnu maramu za svaki dan pa metnite ovu plavu bobošku. Ta vam je svečanija."

Starica pristade da zameni marame pa kako i ne bi, danas je veliki praznik i dolaze polivači. Moraju se gosti dočekati kako to gazdinskoj kući priliči. Andrija taman htede da izadje sa guščetom kad' udje Ivan pa se ozari što se gušče izleglo.

"Vidim sine da ste već drugari. A kakvo ćeš mu ime dati?"

Dečak zastade pa se zamisli. Morao je priznati da o tome nije ni razmišljao ali zaista trebalo bi gusanu dati neko ime. Kako će ga inače dozivati kada se sa njim bude igrao?

On se mislio i mislio nekih par minuta a onda kao grom iz vedra neba grunu: "Puki! Gusan se zove Puki!"

"Bože me sačuvaj, kakvo ti je to nakaradno ime?", upita ga starica.

"U moje vrime su

